Aardklop het behóórlik ge‘klop’(Foto: verskaf) Ná twee jaar van pandemie-bekommernisse en ’n suksesvolle fees in ’n opwipformaat in 2021, vier die Momentum Beleggings Aardklop ’n suksesvolle 2022-fees waartydens mense se harte jolig aan’t klop was. Die kunstefees het Sondagaand afgesluit met vertonings deur onder meer Nataniël en DuPreez Strauss. Vanjaar het Aardklop nie net weer in Pretoria opgewip nie, dit het ’n lankverwagte terugkeer na sy Potchefstroom-tuiste gemaak én vir die eerste keer in Linden opgewip. Tientalle uitmuntende teaterproduksies, onder meer Nataniël se Smit Straat Suite, Laerskool Noord, Ek wens, ek wens en Oom Bey, my pa, was op die planke tydens vanjaar se fees. Kinderteater het ook hoogty gevier, veral met Margit Meyer-Rödenbeck wat opnuut weer op Liewe Heksie se besem geklim het. “Ons Pronk Podium-projekte, wat Pronk Pret, Pronk Podium vir tieners en kampustoneel insluit, het van krag tot krag gegaan met ’n rekordgetal deelnemers vanjaar,” sê vanjaar se feeskomitee oor vanjaar se verrigtinge. Nes kunstenaars hul terugkeer na die feesverhoog kon maak, is daar nuwe geleenthede vir stalletjiehouers geskep. Hoewel daar nie ’n feesterrein of stalletjies in Linden was nie, het Potchefstroom en Pretoria die volledige feeservaring, stalletjies en al, aan feesgangers gebied. “Die feesterrein in Pretoria was minder suksesvol en het nie aan ons verwagtinge vir ’n feestelike ervaring soos ons dit ken, voldoen nie. “In Potchefstroom is ons verwagtinge egter oortref en het feesgangers en stalletjiehouers met groot vreugde die terugkeer van Momentum Beleggings Aardklop gevier.” Dié Potchefstroomse feesterrein, wat vanjaar aan die oewer van die Mooirivier op die NWU-Joolplaas plaasgevind het, het ’n heerlike atmosfeer geskep. Daar word egter beloof dat daar voortdurend ten bate van verbetering aan die fees geskaaf sal word. “Die bestuur en belanghebbendes van Momentum Beleggings Aardklop sal dit prioritiseer om terugskouend te besin oor die suksesse en waar daar geleentheid vir verbetering is, om sodoende volgende jaar voort te bou op die toekoms van hierdie nasionale kultuurbate.”